text: Dyr mobilsnak - blev afsløret som øl-smugler
  07 juni 2018 kl. 19.51
  En mand fra Flensborg fortryder nok, at han snakkede i mobiltelefon, mens han torsdag eftermiddag kørte bil.
  Politiet standsede sent i eftermiddag en varebil på Løgumklostervej i Tinglev for at skrive føreren for at tale i håndholdt mobiltelefon under kørslen. Men det var ikke det eneste, der var galt.
  Varevognen var fyldt til bristepunktet med øl og vin. 300 rammer øl alene, og de vejer godt 3 ton, 3.000 kilo, og da varevognen var registreret til en maximal last på 1.200 kilo, så føreren har kørt med langt mere end 100 procent overlæs.
  Derudover er mængderne af øl og vin så store, at toldvæsenet overvejer at rejse sag for smugleri, og så bliver det for alvor dyrt for den snakkesalige chauffør.
  De to personer i bilen bor i Flensborg, men de mange øl var på vej til København.
  